હરિયાણામાં જાટ અનામત આંદોલનમાં તાજેતરમાં સ્ફોટક હિંસા જોવા મળી. અનામતની માગણી કરી રહેલા જાટ આંદોલનકારીઓએ સમગ્ર હરિયાણાને સળગાવ્યું હતું અને અનામત આંદોલનની આગ છેક દિલ્હી સુધી પહોંચી હતી. જાટ આંદોલન સાથે કામ લેતાં સરકાર અને સત્તાવાળાઓના નાકે દમ આવી ગયો હતો. આમ પણ જ્યારે અનામતને લઇને આંદોલન થાય છે ત્યારે સત્તા પક્ષ માટે મોટી મુશ્કેલીઓ ઊભી થાય છે. તે પછી ગુજરાત હોય કે હરિયાણા. તેનું કારણ એ છે કે અનામત આંદોલનમાં વિરોધ પક્ષો રાજકીય રોટલા શેકવા માટે આંદોલનનો ગેરલાભ ઉઠાવે છે અને સત્તાધારી પક્ષને વિમાસણમાં મૂકવાના તમામ પ્રયાસ કરે છે. હરિયાણામાં જ્યારે કોંગ્રેસ સરકાર હતી ત્યારે પણ જાટ સમુદાયનું અનામત આંદોલન તેમના માટે મુસીબતનો પહાડ બની ગયું હતું. હવે ભાજપના મુખ્યપ્રધાન મનોહરલાલ ખટ્ટર અનામત આંદોલનની આગમાંં શેકાઇ રહ્યા છે.